جوطية

جّوطية هيّا سوق ديال لحوايج لقدام ؤلا لمستعملين، كيتدار عادتن ف بلاصة مفتوحة، ؤ كيقدر يكون يومي، سيماني (مرة ف سّيمانة، غالباً ف لويكاند)، ؤلا موسمي (مرة ف لموسم ؤلا ف لعام). جّوطيات كانلقاوهوم ف لعالم كامل، ولاكين طّابع ؤ تّنضيم ديالهوم كيقدر يختالف من بلاد ل بلاد. كاينين شلا نواع د لحوايج لي كيتباعو ف جّوطية، سيرتو لّباس، لأتات، لكتوبا، ؤ لأجهزة د ليليكطرونيك. جّوطية كاتجبد ليها بزاف د لكليان على ود لأتمنة نّازلة د سّلعة لي كاتكون ب جودة مقبولة ؤ شي مرات مزيانة. بعض نّاس كيمشيو ل جّوطية ماشي غير على ود لأتمنة، مي باش يلقاو شي حاجة نادرة ؤ عندها قيمة كبيرة، بحال لكتوبا لقدام، شّقفات د لفلوس، ؤلا لمصنوعات د لخشب.

جّوطية كاتختالف على لبازار ؤ على لقيسارية، لي كيكونو ديما كلا نهار، ؤ لبيّاعا فيهوم كيعرضو سّلعة ديالهوم ف حوانت.

 سّمية 
 ؤصولوجيا 
كلمة جوطية تقدر تكون جات من كلمة لفرانساوية  ؤلا  بمعنى "مرمي" ؤلا "يقدر يتّرمى". ؤلا تقدر تكون جات من تحريف ديال كلمة "جوق" ؤلا "جوقة" لي ب دّاريجة كاتعني "تجمع د بنادم". كاينة قرية تاريخية سميتها جوطة على واد سبو لي تقدر تكون خدات سميتها حيت كانت ف قرون غابرة سوق كبيرة كيتجمعو فيها نّاس.

 ف لوغات خرين 
ف بزاف د لّوغات لؤروپية، لموقابيل ديال "جوطية" نقدرو نطرجموه حرفياً ب "لمارشي د لڭراد". متلاً ف نّڭليزية ، ف لألمانية ، سّويدية ، لفينلاندية ، ؤ لّهجة سّپنيولية ديال جانوب فلوريدا  من  (ڭرادة). هاد لّوغات يقدرو يكونو طرجمو لموصطلح من لفرانساوية  لي يقدر يكون كيرجع ل لقرن 19، حيت لأتات لي كان كيتباع فيه كيكون عامر ب لڭراد.

 ف لبلدان د لعالم 
 لمغريب 

جّوطية ف لمغريب كاتختالف على نواع خرين د لأسواق تّقليديين، بحال سوق لخوضرا، لقيسارية، تّربيعة (سوق د صّنايعيا) ؤ لمنجرة (سوق نّجارين)، ؤ على لمارشيات ؤ سوپرمارشيات، لا ف نوع سّلعة لمعروضة والا شّكل ؤ تّنضيم د لموضع. ف جّوطيات د لمغريب على جّنب كيقدرو يكونو بيّاعا د لماكلة ؤ لمشروبات، بحال لعاصير د لّيمون، لبيض لمسلوق، معقودة ؤ غيرهوم.

لبيّاعا ف لمغريب عندهوم تعابير خاصة باش كيعيطو على لكليان، لي يقدر بنادم مايسمعهومش ف بلاصة خرة بحال:
 بالي قبل ما تسالي
 عزل و تخيّر أ مولا وليدات
 تفركيسة فابور
 لا غلا على مسكين
 صحاب لعزلة و لمليح

 تصاور 

 مصادر 


تصنيف:قتيصاد
تصنيف:نشاطات د بنادم
تصنيف:مقالات فيها مصدر و 3000 بايت